Pretoria-burgemeester besoek vandag Kleinfontein | Maroela Media
Raadslid Kgosientso Ramokgopa, die burgemeester van die Tshwane-metro, en ander lede van die burgemeesterskomitee besoek Woensdag om 11:00 die Afrikaanse nedersetting, Kleinfontein, oos van Pretoria.
Blessing Manale, ŉ woordvoerder van die metro, het gesê die besoek kom nadat ŉ storm om dié nedersetting uitgebars het en wat bekend geword het as ŉ “slegs wittes”-gemeenskap wat ander rasse uitsluit en amper ŉ “onafhanklike staat” gestig het.
“Die besoek is nie ŉ wetstoepassingsoefening nie, maar is daarop gerig om feite na te gaan en na die die gemeenskap uit te reik en hul bekommernisse aan te hoor. Ramokgopa sal ook tydens die besoek herhaal dat rasse-praktyke geen plek in die demokratiese era het nie,” het Manale gesê.
Die burgemeester het ‘n beroep gedoen op die leierskap van burgerlike organisasies en ander regeringsagentskappe om die minderheidgemeenskap van Kleinfontein in die Tshwane-metro te verwelkom en te verseker dat hulle geen rede het om enigiets te vrees nie.
“Hierdie gebaar van welwillendheid van die metro is ook bedoel om werkbare middele te bespreek vir die gemeenskap se beweerde nie-nakoming van sekere bepalings van behuisingregulasies en ander bywette,” het Manale bygevoeg.
Jan Groenewald, voorsitter van Kleinfontein se direksie, het Woensdag aan Maroela Media gesê hulle het laat Woensdagmiddag bevestiging gekry van die burgemeester se besoek. “Ons is gereed om hom te verwelkom en sien daarna uit om met hom te vergader sodat hulle ons gemeenskap kan verstaan,” het hy gesê.
Oi, nog ‘n vrot vertaling. Na die beste van my wete bestaan daar nie in Afrikaans ‘n woord soos “bywet” nie. Die Afrikaans vir “bylaw” is “ordonnansie”